Minen vruntliken grot to voren mit Gode. Wetet, leven heren van Revele, borgermestere und ratlude, dat hiir grote klage is gekomen over ju van der armen menheit, dede minem heren dem koninge tohort, in desser wiis, dat se soken juwe havene und juwe stat, so werden se bekummert und geschediget van ju also in erer kopenscop, und min here nicht mit ju en wet sunder ere und gut, und vormodet sik des wol van ju, wor de sine komet, dat se gevordert scholden werden van ju und nicht gehindert. Hiir umme leven vrundes, wat hiir ane geschen is, so richtet dat sulven, er dar mer prangh af wert, wente mi dunket, her Kristiern nimt dat to nenem danke, und wat ik ju hiir umme to scrive, dat do ik men umme rechter vruntschop willen. Desses breves gevet mi en antwart. Gescreven to Borgaa des fridages na sunte Sichfrides dag in der fasten. Her Clawes Flamingh, ritter. Adress: An de erbaren heren borgermestere und raet van Revale kome desse bref.